Diari Oficial de la Generalitat Valenciana


Sumari del DOGV 9965, del 25-10-2024 (2024/11450)

RESOLUCIÓ de 30 de setembre de 2024, per la qual es convoquen, per a l’exercici 2024, les subvencions per a suspendre barreres arquitectòniques per a persones majors.
----------------------------------------------------------------------------------------------------------------------------------------------------------------------

### Dades del document

Número de DOGV
:   9965

Data del DOGV
:   25-10-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/11976

CVE
:   WVOY-J-9289-74301

Data del document
:   30-09-2024

Organisme emissor
:   Vicepresidència i Conselleria de Servicis Socials, Igualtat i Vivenda

Tipus de document
:   Resolució

Anàlisi jurídica

 Descriptors 

:   * Vicepresidència Segona i Conselleria de Serveis Socials, Igualtat i Habitatge
    * ajuda pública
    * millora d'habitatge
    * tercera edat
    * legislació

Mitjançant l’Orde 4/2024, de 4 de juny, de la Vicepresidència Segona i la Conselleria de Servicis Socials, Igualtat i Vivenda, s’establixen les bases reguladores de la concessió de subvencions en matèria de supressió de barreres arquitectòniques per a persones majors.

L’article 37 de la Llei 3/2019, de 18 de febrer, de la Generalitat, de servicis socials inclusius de la Comunitat Valenciana, regula el catàleg de les prestacions econòmiques del Sistema Públic Valencià de Servicis Socials, entre les quals s’inclouen les prestacions econòmiques que es destinen a promoure l’autonomia personal.

El Decret 17/2024, de 12 de juliol, del president de la Generalitat, determina el nombre i la denominació de les conselleries en què s’estructura l’Administració del Consell, així com les seues atribucions. L’article 3 assigna a la Vicepresidència i la Conselleria de Servicis Socials, Igualtat i Vivenda les competències en matèria de polítiques de prestació social, servicis socials, dependència, persones amb discapacitat, igualtat, famílies, infància i adolescència, adopcions, joventut, dona, persones migrants, cooperació al desenrotllament, voluntariat social i vivenda.

Així mateix, el Decret 81/2024, de 12 de juliol, del Consell (DOGV 9904, de 30 de juliol), atribuïx, en l’article 32, a la Direcció General de Dependència i de les Persones Majors les funcions que s’establixen en l’article 70 de la Llei 5/1983, de 30 de desembre, del Consell, i les altres que es preveuen en l’ordenament jurídic, en matèria d’atenció primària bàsica i específica social, atenció a la dependència i promoció de l’autonomia personal, promoció de l’envelliment actiu i prevenció de la soledat no triada, atenció social a persones majors, atenció residencial i reconeixement dels seus drets. En els mateixos termes es pronuncia el Decret 132/2023, de 10 d’agost, del Consell, d’aprovació del Reglament orgànic i funcional de la Vicepresidència i la Conselleria de Servicis Socials, Igualtat i Vivenda, que en l’article 13 enumera entre les competències de la Direcció General de Dependència i de les Persones Majors planificar, desenrotllar, fer el seguiment i avaluar les polítiques públiques que estan relacionades amb la promoció dels drets de les persones majors, l’envelliment actiu i la prevenció de la soledat no triada, la solidaritat generacional i l’atenció social a les persones majors.

Mitjançant la Resolució de 12 d’abril de 2024, de la directora general de Dependència i de les Persones Majors, per la qual s’aprova el Pla de control aplicable a les subvencions de concurrència competitiva que s’atorguen amb càrrec a les dotacions pressupostàries de la Direcció General de Dependència i de les Persones Majors en les línies que corresponen a les ajudes corresponents a l’exercici 2024, s’acomplix l’article 165.2.j de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, pel qual s’establix que les bases reguladores de la concessió de subvencions contindran, entre altres aspectes, un mètode de comprovació de la realització de l’activitat subvencionada a través del pla de control corresponent.

Estes subvencions no requerixen que es notifiquen a la Comissió Europea perquè no reunixen tots els requisits de l’apartat 1 de l’article 107 del Tractat de funcionament de la Unió Europea, atés que es dirigixen a persones físiques.

No és aplicable a esta subvenció el Decret 118/2022, de 5 d’agost, del Consell, pel qual es regula la inclusió de clàusules de responsabilitat social en la contractació pública i en les convocatòries d’ajudes i subvencions, que establix en l’article 19 les clàusules de responsabilitat social en les subvencions i preveu en el paràgraf segon de l’apartat 2 que «excepcionalment i amb la justificació prèvia en l’expedient, les bases reguladores i les respectives convocatòries podran no incloure estos criteris quan, de la naturalesa o de l’objecte de la subvenció, no resulte efectiu aplicar-los».

L’objecte d’esta subvenció és suspendre barreres arquitectòniques per a persones majors. Els beneficiaris d’esta ajuda són persones físiques, per la qual cosa esta subvenció recau, de manera individual, sobre cada subjecte i no és una ajuda dinerària per al desenrotllament d’una activitat; així doncs, no hi ha, entre els beneficiaris, una plantilla a la qual es puga aplicar les clàusules de responsabilitat social en matèria d’igualtat d’oportunitats entre dones i hòmens ni en matèria de qualitat laboral.

D’acord amb el que s’ha exposat i les competències que conferix el Decret 132 /2023, de 10 d’agost, del Consell, d’aprovació del Reglament orgànic i funcional de la Vicepresidència Segona i la Conselleria de Servicis Socials, Igualtat i Vivenda, així com l’article 160.4.b de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions,

RESOLC

*Primer. Objecte*

1. Convocar les subvencions corresponents a prestacions econòmiques individualitzades per a suspendre barreres arquitectòniques per a persones majors que regula l’Orde 4/2024, de 4 de juny.

2. Són subvencionables les obres que s’hagen fet en el període que es comprén entre l’1 de gener de 2023 i el 30 de juny de 2024.

3. Estes subvencions són incompatibles amb altres que qualsevol administració o entitat pública o privada convoque per a la mateixa finalitat.

*Segon. Condicions de la concessió de les subvencions*

El procediment de concessió d’estes subvencions es tramitarà en règim de concurrència competitiva.

*Tercer. Persones beneficiàries*

1. Podran ser persones beneficiàries de les subvencions per a suspendre barreres arquitectòniques les persones sol·licitants que tinguen 60 anys o més, i que tinguen el seu domicili habitual i permanent o estiguen empadronades en la vivenda objecte de la reforma, i a les quals les obres beneficien directament. Per a poder obtindre la subvenció, s’han de complir els requisits següents:

a) Que les persones sol·licitants tinguen deficiències motores o sensorials que impedisquen o dificulten la seua mobilitat, o graus I, II o III de dependència, o grau de discapacitat igual o superior al 33 %.

b) Que les actuacions que s’han de dur a terme estiguen relacionades amb les necessitats d’accessibilitat i comunicació, de manera que s’exclouen les obres que signifiquen una millora en la vivenda/edifici que no estiga directament relacionada amb els impediments físics i/o sensorials.

c) Que el que se sol·licita siga idoni per a cobrir la necessitat que requerix el subjecte, que s’haurà d’acreditar a través dels informes mèdics i socials que s’exigixen.

d) Que la persona sol·licitant siga la propietària, la usufructuària o l’arrendatària de la vivenda objecte de la reforma. En cas que la persona sol·licitant siga l’arrendatària o la usufructuària, haurà de disposar de l’autorització de la persona propietària de la vivenda per a dur a terme les obres d’arranjament.

e) En el cas que la reforma se sol·licite per a eliminar barreres en l’accés a una finca de propietat horitzontal, serà necessari disposar de l’autorització de la comunitat de propietaris, registrada en l’acta corresponent.

f) Que no estiga sotmesa a cap dels supòsits de prohibició per a ser persona beneficiària de subvencions, d’acord amb l’article 13 de la Llei 38/2003, de 17 de novembre, general de subvencions.

g) Que estiga al corrent del compliment de les obligacions tributàries amb l’Estat i de la Generalitat Valenciana, i de les obligacions amb la Seguretat Social.

h) Que la vivenda objecte de la reforma estiga situada a la Comunitat Valenciana.

2. Acomplir les condicions que s’establixen en este article per a tindre la condició de persona beneficiària es referirà a la data de finalització del termini de presentació de sol·licituds que s’establix en esta convocatòria.

*Quart. Criteris objectius d’atorgament i quantia de la subvenció*

1. L’import global màxim que es destina en cada convocatòria, inclòs en els crèdits pressupostaris corresponents, condiciona les obligacions que es contraguen amb càrrec a este.

2. Per a la concessió de les subvencions se seguirà, com a criteri objectiu únic, l’orde rigorós de data de presentació de sol·licituds amb la totalitat de la documentació exigida. Es constituirà una llista única de persones beneficiàries fins a esgotar el límit de crèdit destinat en cada convocatòria.

3. La quantia de la subvenció es fixarà en funció dels ingressos nets totals de la unitat familiar, del nombre de membres d’esta, del cost de l’activitat subvencionada i del mòdul màxim determinat en este article; no excedirà, en cap cas, este mòdul o el cost de l’activitat subvencionada.

Els ingressos nets totals de la unitat familiar es computaran d’acord amb el barem que s’establix en la taula següent:

|  |  |  |  |  |
| --- | --- | --- | --- | --- |
| *Nombre de membres* | *1* | *2* | *3* | *4 o més* |
| *Nivell de renda anual percebuda, en euros, fins a* | | | | |
| *% subvenció* |  |  |  |  |
| 100 | 10.500 € | 13.650 € | 16.275 € | 18.900 € |
| 95 | 12.000 € | 15.600 € | 18.600 € | 21.600 € |
| 90 | 13.500 € | 17.550 € | 20.925 € | 24.300 € |
| 85 | 15.000 € | 19.500 € | 23.250 € | 27.000 € |
| 80 | 16.500 € | 21.450 € | 25.575 € | 29.700 € |
| 75 | 18.000 € | 23.400 € | 27.900 € | 32.400 € |
| 70 | 19.500 € | 25.350 € | 30.225 € | 35.100 € |
| 65 | 21.000 € | 27.300 € | 32.550 € | 37.800 € |
| 60 | 22.500 € | 29.250 € | 34.875 € | 40.500 € |

  

4. A l’efecte d’esta convocatòria, es considerarà unitat familiar la que estiga integrada pel cònjuge del sol·licitant o la parella d’unió de fet i les persones a les quals els unisca un vincle de parentiu fins al segon grau de consanguinitat o afinitat, sempre que convisquen en el domicili familiar i ho acrediten mitjançant un certificat de convivència que expedisca l’ajuntament corresponent.

L’acreditació de la unió de fet es farà mitjançant el certificat corresponent que emeta el Registre administratiu d’unions de fet de la Comunitat Valenciana.

5. L’import màxim al qual pot ascendir esta subvenció serà de 10.000,00 euros.

*Quint. Finançament de les subvencions*

D’acord amb la Llei 8/2023, de 27 de desembre, de pressupostos de la Generalitat per a l’exercici 2024, la dotació pressupostària, amb càrrec a la partida pressupostària 16.03.01, subprograma 313F00 «Persones majors», ascendix a l’import següent per a la línia de subvenció:

Denominació: PEI d’emergència i desenrotllament

Línia de subvenció: S0280

Consignació pressupostària: 920.000 €

Procedència i quantia dels fons: propis

*Sext. Termini i lloc de presentació de les sol·licituds de subvenció*

1. El termini de presentació de sol·licituds serà de quinze dies hàbils comptats a partir de l’endemà que es publique esta resolució en el *Diari Oficial de la Generalitat Valenciana*.

2. La sol·licitud, juntament amb la documentació requerida, es presentarà preferentment en el registre d’entrada de la direcció territorial de la conselleria competent en matèria de persones majors de la província que corresponga, sense perjuí de les formes que es preveuen en l’article 16.4 de la Llei 39/2015, d’1 d’octubre, del procediment administratiu comú de les administracions públiques.

3. Les sol·licituds es podran presentar de manera telemàtica a través de l’enllaç següent de la Guia PROP, que s’habilitarà a l’efecte: <https://www.gva.es/es/inicio/procedimientos?id_proc=96135>

4. D’acord amb el que s’establix en l’article 45.1.b de la Llei 39/2015, d’1 d’octubre, del procediment administratiu comú de les administracions públiques, durant la instrucció de l’expedient es publicaran els requeriments d’esmena i altres tràmits que s’han d’omplir en el procediment a través de l’enllaç següent en la web de la Vicepresidència i la Conselleria de Servicis Socials, Igualtat i Vivenda, en l’àrea de les persones majors, i s’establirà el termini per a la presentació corresponent.

<https://inclusio.gva.es/va/web/mayores/ajudes-i-subvencions>

L’esmena s’haurà d’efectuar de la mateixa manera que es va presentar la sol·licitud a través de l’enllaç següent: <https://www.gva.es/es/inicio/procedimientos?id_proc=96383>

5. Per a concedir les subvencions se seguirà com a únic criteri objectiu l’orde rigorós de data de presentació de sol·licituds. La sol·licitud es tindrà per presentada quan reunisca tots els requisits que s’exigixen i s’acompanye de tota la documentació que resulte exigible en esta convocatòria.

6. Quan la sol·licitud no reunisca els requisits que s’exigixen, o no s’acompanye la documentació que resulte exigible en la convocatòria, la sol·licitud es tindrà per no presentada. Es notificarà a la persona sol·licitant la causa que impedix que el procediment continue, i se li requerirà perquè, d’acord amb la legislació de procediment administratiu comú, en el termini de deu dies hàbils esmene la falta o acompanye els documents preceptius, amb indicació que, si no ho fa, es considerarà que desistix de la seua petició, amb la resolució prèvia que s’haurà de dictar en els termes que es preveuen en la legislació mencionada.

7. A l'efecte del que s'establix en l'apartat anterior, s'entendrà per data de presentació de la sol·licitud, aquella en la qual es presente tota la documentació requerida i l'expedient haja sigut esmenat .

*Sèptim. Documentació que s’ha d’adjuntar a la sol·licitud*

La documentació que han de presentar els sol·licitants de la subvenció serà la següent:

a) La sol·licitud, segons el model que figura en esta convocatòria, formalitzada i subscrita degudament per la persona sol·licitant.

b) La declaració responsable de no concórrer la persona sol·licitant en cap de les circumstàncies que s’indiquen en l’article 13 de la Llei 38/2003, de 17 de novembre, general de subvencions.

c) Si la persona sol·licitant s’oposa al fet que l’òrgan convocant obtinga l’acreditació segons la qual es troba al corrent en el compliment de les seues obligacions amb la Seguretat Social o no presta l’autorització perquè s’obtinga l’acreditació de trobar-se al corrent en el compliment de les seues obligacions tributàries amb l’Estat i amb la hisenda de la Generalitat, que es preveuen en els articles 18 i 19 del Reial decret 887/2006, de 21 de juliol, pel qual s’aprova el Reglament de la Llei 38/2003, general de subvencions, haurà d’aportar certificats positius expedits per la Tresoreria General de la Seguretat Social, per l’AEAT i per l’Agència Tributària Valenciana (ATV), expressius de trobar-se al corrent en el compliment de les obligacions amb la Seguretat Social o obligacions fiscals, si és el cas.

d) En el cas que la persona sol·licitant i/o els membres integrants de la unitat familiar s’oposen al fet que l’Administració consulte les seues dades d’identitat mitjançant el sistema de verificació i consulta de dades, d’acord amb el que es disposa en el Decret 165/2010, de 8 d’octubre, del Consell, pel qual s’establixen mesures de simplificació i de reducció de càrregues administratives en els procediments que gestiona l’Administració de la Generalitat i el seu sector públic, hauran d’aportar: Una còpia compulsada o autenticada del document nacional d’identitat, el passaport o el número d’identificació d’estranger de la persona sol·licitant i, si és el cas, del representant legal, segons siga procedent.

e) El certificat de convivència de la unitat familiar, expedit per l’ajuntament corresponent, o empadronament col·lectiu.

f) En el cas que la persona sol·licitant i/o els membres integrants de la unitat familiar no autoritzen que l’Administració consulte les seues dades de rendes o ingressos d’acord amb el que es disposa en l’article 6 de la Llei orgànica 3/2018, de 5 de desembre, de protecció de dades personals i garantia dels drets digitals, i en relació amb l’article 95.1.k de la Llei 58/2003, de 17 de desembre, general tributària, hauran d’aportar:

1. La declaració de la renda de l’exercici anterior o el certificat negatiu dels membres de la unitat familiar.

2. La pensió o els ingressos per treball i, si és el cas, el certificat de Labora dels membres de la unitat familiar en edat laboral.

g) Un informe social que continga la prescripció facultativa favorable pertinent.

h) Un informe mèdic en què es faça constar que la persona sol·licitant té deficiències de caràcter motor o sensorial que li impedixen o dificulten la mobilitat, o una còpia de la resolució de dependència en graus I, II o III, o de reconeixement del grau de discapacitat del 33 % o més.

i) El títol jurídic que acredite la propietat, l’usdefruit o l’arrendament del bé en el qual es pretenen executar les obres. En el cas que la persona sol·licitant siga l’arrendatària o la usufructuària, haurà d’aportar l’autorització de la persona propietària de la vivenda per a executar les obres d’arranjament.

j) Un pressupost de les adaptacions que s’han d’escometre.

k) Una autorització de la comunitat de propietaris, en cas d’obres, per a eliminar barreres en l’accés a una finca de propietat horitzontal.

l) L’acta de la comunitat de propietaris/àries amb la quantia que li correspon pagar a la persona sol·licitant.

m) Els permisos municipals (llicència d’obra), si és el cas, o bé un justificant de pagament.

n) Altres (pensions estrangeres, sentència judicial de representació legal, etc.).

o) Model de domiciliació bancària firmat per la persona sol·licitant o el representant legal, o es podran donar d’alta en el PROPER (procediment per a tramitar les altes, modificació i baixes de les domiciliacions bancàries) segons el que es disposa en l’Orde 2/2022, de la Conselleria d’Hisenda i Model Econòmic, per la qual es regulen les actuacions o els tràmits d’alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat, a través de l’enllaç següent:

<https://www.gva.es/va/inicio/procedimientos?id_proc=22511>

La direcció general competent en matèria de persones majors podrà verificar les dades personals que declare la persona interessada en la sol·licitud d’esta convocatòria, d’acord amb el que s’establix en la disposició addicional octava de la Llei orgànica 3/2018, de 5 de desembre, en l’article 4 de la Llei 40/2015, d’1 d’octubre, de règim jurídic del sector públic, i en l’article 13 de la Llei 38/2003, de 17 de novembre, general de subvencions.

*Octau. Termini de resolució i notificació*

1. La competència per a resoldre la convocatòria correspondrà a la persona titular de la direcció general competent en matèria de persones majors per delegació de la persona titular de la conselleria competent en matèria de persones majors.

2. El termini màxim per a resoldre i notificar la resolució serà de sis mesos a comptar de l’endemà de la publicació d’esta convocatòria.

3. Una vegada transcorregut el termini màxim per a resoldre sense que s’haja notificat la resolució expressa, les sol·licituds es podran entendre desestimades per silenci administratiu, d’acord amb el que es disposa en l’article 25 de la Llei 39/2015, d’1 d’octubre, del procediment administratiu comú de les administracions públiques, i en l’article 55 de la Llei 9/2001, de 27 de desembre, de la Generalitat, de mesures fiscals, de gestió administrativa i financera, i d’organització de la Generalitat. Tot això, sense perjuí que subsistisca l’obligació legal de l’Administració de resoldre expressament la petició formulada.

4. La resolució de la concessió de les ajudes haurà d’indicar expressament les obres objecte de subvenció, l’import de l’ajuda concedida, l’import de la quantia que ha de justificar la persona sol·licitant i altres condicions a les quals estiga subjecta la subvenció. Esta resolució es publicarà en el *Diari Oficial de la Generalitat Valenciana*, que servirà de notificació a les persones interessades, d’acord amb el que es disposa en l’article 45 de la Llei 39/2015, d’1 d’octubre.

*Nové. Recursos contra la resolució*

Les resolucions de concessió que dicte l’òrgan competent posaran fi a la via administrativa, i contra estes, d’acord amb els articles 123 i 124 de la Llei 39/2015, d’1 d’octubre, es podrà interposar, potestativament, un recurs de reposició davant del mateix òrgan que les haja dictades, en el termini d’un mes comptat des de l’endemà de la notificació, o bé directament un de recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar de l’endemà de la notificació, d’acord amb els articles 10 i 46.1 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que es puga interposar qualsevol altre que s’estime pertinent.

*Dècim. Règim d’entrega del pagament*

1. D’acord amb l’article 44. 1.c.2n de la Llei 8/2023, de 27 de desembre, de pressupostos de la Generalitat per a l’exercici 2024, s’anticiparà, una vegada s’han concedit les subvencions, el 100 % de l’import.

2. Amb caràcter previ al pagament de la subvenció, les persones beneficiàries s’hauran de trobar al corrent en el compliment de les obligacions tributàries i davant de la Seguretat Social, i haver aportat una declaració responsable de no ser deutora per resolució de procediment de reintegrament de subvencions.

3. En cap cas es podran efectuar pagaments anticipadament a les persones beneficiàries que hagen sol·licitat la declaració de concurs voluntari; hagen sigut declarades insolvents en qualsevol procediment; es troben declarades en concurs, llevat que en este haja adquirit l’eficàcia un conveni; estiguen subjectes a intervenció judicial, o els hagen inhabilitat d’acord amb la legislació concursal, sense que haja conclòs el període d’inhabilitació que es fixa en la sentència de qualificació del concurs.

*Onzé. Justificació de subvencions, documentació i termini*

1. Les persones beneficiàries d’estes subvencions estaran obligades a entregar tots els documents que siguen necessaris per a justificar la quantia del gasto efectuat en relació amb l’objecte subvencionat: factures i documents justificatius del seu pagament. Si és el cas, es requerirà un informe confirmatori de l’equip d’atenció primària bàsica de servicis socials del municipi del beneficiari.

Les factures acreditatives del gasto efectuat hauran de reunir els requisits que s’arrepleguen en el Reial decret 1619/2012, de 30 de novembre, pel qual aprova el reglament amb què es regulen les obligacions de facturació.

2. El termini màxim per a presentar la justificació finalitzarà el dia 15 de novembre de 2024.

Incomplir el termini màxim de justificació de les subvencions podrà donar lloc al fet que es desestime sense efectes o a la minoració de l’ajuda, amb exigència, si és el cas, del reintegrament de les quantitats que s’han percebut indegudament, i l’exigència de l’interés de demora des del moment del pagament de la subvenció.

*Dotzé. Informació relativa al tractament de dades personals*

Este article té com a objectiu acomplir amb el que s’establix en la normativa de protecció de dades quant a la informació que s’ha de facilitar a les persones interessades.

En virtut d’això, s’informa:

a) Té la condició de responsable del tractament la Conselleria de Servicis Socials, Igualtat i Vivenda.

b) Les dades del/de la delegat/ada de protecció de dades són les següents: passeig de l’Albereda, 16, 46721 València. Adreça electrònica: rdg@hqa.nd.

c) La finalitat de tractar dades personals serà gestionar la concessió de subvencions.

d) Les bases de legitimació general aplicables al tractament de dades seran les que regula l’article 6.1.c i e del Reglament general de protecció de dades en relació amb les normes específiques que regulen este procediment.

e) Les dades es comunicaran a les persones destinatàries o a les categories de persones destinatàries següents:

– La Base de dades nacional de subvencions i la Intervenció Delegada; tot això, en compliment de les obligacions legals exigibles al responsable.

– Així mateix, es publicaran les subvencions concedides en el portal de transparència amb la indicació de l’import, l’objectiu o la finalitat i les persones beneficiàries.

f) Les dades es conservaran durant el temps necessari per a complir la finalitat per a la qual s’hagen arreplegat i per a determinar les possibles responsabilitats que es puguen derivar d’esta finalitat i del tractament de les dades, i d’acord amb la normativa d’arxius i documentació.

No obstant això, les dades personals es podran conservar durant períodes més llargs sempre que es tracten, exclusivament, amb finalitats d’arxiu en interés públic, fins d’investigació científica o històrica o fins estadístics, sense perjuí de l’aplicació de les mesures tècniques i organitzatives apropiades a fi de protegir els drets i les llibertats de la persona interessada.

En tot cas, la informació que es publique en el portal de transparència estarà disponible durant l’any de concessió i l’any següent; passat este termini, les dades deixaran de ser públiques en este portal.

g) La persona interessada té dret a sol·licitar l’accés, la rectificació i la supressió de les seues dades de caràcter personal, així com a sol·licitar la limitació o l’oposició al seu tractament i a no ser objecte de decisions individuals automatitzades, de manera presencial o telemàtica, d’acord amb el que es preveu en l’enllaç següent: sede.gva.es/va/proc19970.

h) Sense perjuí de qualsevol altre recurs administratiu o acció judicial, si la persona interessada considera vulnerat el seu dret a la protecció de dades, pot reclamar davant de la Delegació de Protecció de Dades de manera presencial o telemàtica, d’acord amb el que preveu l’enllaç sede.gva.es/va/proc22094, això, sense perjuí de la possibilitat de reclamar davant de l’Agència Espanyola de Protecció de Dades.

*Tretzé. Transparència, subministrament d’informació i dades obertes*

En compliment de la Llei 19/2013, de 9 de desembre, de transparència, accés a la informació pública i bon govern, la Llei 1/2022, de 13 d’abril, de transparència i bon govern de la Comunitat Valenciana, i de l’article 18 de la Llei 38/2003, de 17 de novembre, general de subvencions, les persones beneficiàries de la subvenció hauran de complir les obligacions de transparència següents:

1. Fer la publicitat adequada del caràcter públic del finançament de programes, activitats, inversions o actuacions de qualsevol classe que siguen objecte de subvenció, que han d’incloure el logotip de la Generalitat Valenciana en mitjans de difusió, com ara cartells, materials impresos, mitjans electrònics o audiovisuals, i en qualsevol altre mitjà de publicitat que es faça de l’activitat subvencionada.

2. Subministrar a l’entitat concedent, amb un requeriment previ, tota la informació que siga necessària perquè esta complisca les obligacions que preveu la Llei de transparència, en el termini de quinze dies hàbils des del requeriment. Una vegada transcorregut el termini que es conferix en el requeriment sense que s’haja atés, l’òrgan que l’haja efectuat podrà acordar, amb un advertiment i una audiència previs a l’interessat, la imposició de multes coercitives en els termes que preveu l’article 5 de la Llei 1/2022, de 13 d’abril.

3. Els nous conjunts de dades que es generen per formalitzar i desenrotllar les subvencions que atorga l’Administració de la Generalitat s’han de disposar, sempre que siga possible, com a conjunt de dades obertes.

Contra esta resolució, que posa fi a la via administrativa, es podrà interposar un recurs contenciós administratiu en el termini de dos mesos, a comptar de l’endemà de la publicació, d’acord amb el que establixen els articles 10 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o potestativament un recurs de reposició davant del mateix òrgan en el termini d’un mes, computat en els mateixos termes, d’acord amb el que disposen els articles 123 i 124 de la Llei 39/2015, d’1 d’octubre, del procediment administratiu comú de les administracions públiques. Tot això, sense perjuí que les persones interessades puguen presentar qualsevol altre recurs que consideren pertinent

  

València, 30 de setembre de 2024

Susana Camarero Benítez

Vicepresidenta i consellera de Servicis Socials, Igualtat i Vivenda

Esta disposició conté annexos. Consulteu-ne la versió en PDF.